Anderson verloor kishoustrydKevin Anderson. Foto: Twitter. Kishoue in tennis is soos ’n vinnige opslagbal in krieket: Dit is intimiderend, dit plaas jou teenstander op die agtervoet en dit laat die skare lekker saamgesels. Kevin Anderson en John Isner het vandag gesamentlik vir 56 kishoue in drie stelle by die Dallas-ope gesorg. Hoewel die Suid-Afrikaner 26 kishoue afgevuur het, het hy steeds die wedstryd met 7-6, 6-7 en 7-6 verloor. “Dit was ’n lekker atmosfeer en ek is dankbaar dat ek die wedstryd gewen het – veral nadat ek in die tweede stel drooggemaak het,” het Isner gesê. Dit was die Amerikaner se eerste wedstryd in Dallas, terwyl Anderson vroeër met Sam Querrey afgereken het. In ander tennisnuus is Lloyd Harris sommer vroeg in Rotterdam uitgeskakel. Die jong Kapenaar het met 6-2 en 6-3 teen Ilya Ivashka in die eerste ronde van ’n ATP-toernooi se enkelspelwedstryde vasgeval. Hy is egter steeds in dubbelspelaksie saam met Duitsland se Tim Pütz te siene. Die tweemanskap het onder meer met Felix Auger-Aliassime en Hubert Hurkacz (die man wat vir Roger Federer op Wimbledon geklop het) in die kwarteindstryd afgereken. Die eindtelling was 6-2 en 6-2 in Harris-hulle se guns. Die 24-jarige Kapenaar het verlede jaar amok op die tennisbaan gemaak toe hy onder meer met Rafael Nadal, Stan Wawrinka, Dominic Thiem en Denis Shapovalov klaargespeel het. Daarbenewens het hy ook vir sy eerste ATP 500-eindstryd gekwalifiseer toe hy teen Aslan Karatsev in Dubai kragte gemeet het. Volgens die jongste ATP-ranglys is Harris tans die 35ste beste speler ter wêreld. Into the winners circle: Dallas’ own @JohnIsner ???? ???????? Isner knocks out ???????? Kevin Anderson in a heart stopping third set tie break. 7-6 (1), 6-7 (7), 7-6 (5)#DALOpen | #ATPTour pic.twitter.com/7XhfnQF0xH — Dallas Open (@DALOpenTennis) February 10, 2022